Document ID: 32011D0047

DECIZIA COMISIEI
din 20 ianuarie 2011
privind o derogare de la regulile de origine prevăzute de Decizia 2001/822/CE a Consiliului în ceea ce privește zahărul din Antilele Olandeze
[notificată cu numărul C(2011) 140]
(2011/47/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană („decizie de asociere peste mări”) (1), în special articolul 37 din anexa III,
întrucât:
(1)
Anexa III la Decizia 2001/822/CE se referă la definiția „produselor originare” și la metodele de cooperare administrativă. Articolul 37 din anexă prevede că derogările de la regulile de origine pot fi adoptate numai atunci când dezvoltarea industriilor existente sau crearea de noi industrii într-o țară sau pe un teritoriu justifică acest lucru.
(2)
Prin Decizia 2009/699/CE a Comisiei (2) s-a respins solicitarea prezentată în 2009 privind prelungirea derogării precedente, fiind acordată totodată noua derogare solicitată pentru cantitățile pentru care Antilelor Olandeze le-au fost alocate licențe de import pentru zahăr pentru 2009 și 2010.
(3)
În conformitate cu declarațiile trimestriale privind cantitățile utilizate în temeiul Deciziei 2009/699/CE, transmise Comisiei de către Antilele Olandeze, gradul de utilizare a derogării acordate pentru cantitatea de 7 000 de tone pentru 2010 se situează în prezent în jurul valorii de 2 500 de tone în anul respectiv.
(4)
La 24 august 2010, Țările de Jos au solicitat, în numele Antilelor Olandeze, o nouă derogare de la regulile de origine prevăzute în anexa III la Decizia 2001/822/CE pentru perioada 1 ianuarie 2011-31 decembrie 2013, data expirării Deciziei 2001/882/CE. La 8 septembrie 2010 și la 11 octombrie 2010, Antilele Olandeze au transmis informații suplimentare. Solicitarea acoperă o cantitate anuală totală de 7 000 de tone de produse zaharoase originare din țări terțe și prelucrate în Antilele Olandeze în vederea exportului în Uniunea Europeană.
(5)
Noua derogare se solicită pentru a permite ca zahărul brut originar din țări terțe să fie aromatizat, colorat, măcinat și transformat în bucăți de zahăr în Antilele Olandeze, conferindu-i-se totodată originea TTPM (țări și teritorii de peste mări). Mai mult, Antilele Olandeze solicită ca, pentru anii 2011, 2012 și 2013, cantitatea anuală pentru care poate fi autorizat temporar cumulul de origine ACP/TTPM/UE în temeiul articolului 6 din anexa III la Decizia 2001/822/CE să fie stabilită la 7 000 de tone.
(6)
Solicitarea unei noi derogări se bazează pe cerințe de calitate, menționând că zahărul originar din statele ACP din zona Caraibilor nu îndeplinește criteriile pentru producerea unui zahăr de calitate superioară, destinat consumatorilor din Uniune, precum și pe disponibilitate, menționând că există un deficit constant de zahăr originar din statele ACP din zona Caraibilor din cauza condițiilor climatice. Mai mult, în statele ACP există o tendință crescândă de a exporta producția de zahăr direct către Statele Unite și Uniune. În plus, Uniunea nu produce zahăr din trestie brut, utilizat la fabricarea produsului final. Prin urmare, intenția Antilelor Olandeze de a se aproviziona cu zahăr brut din țările terțe învecinate care nu fac parte din statele ACP, din TTPM sau din Uniune ar fi justificată.
(7)
În informațiile suplimentare puse la dispoziție, Țările de Jos au precizat că industria zahărului din Antilele Olandeze, care ar urma să fie beneficiara derogării solicitate, intenționează să își diversifice activitatea prin producerea de amestecuri și de „zahăr ecologic”, ambele fiind destinate unor piețe diferite de cele pentru produsele zaharoase pentru care se solicită derogarea. Diversificarea este deocamdată insuficientă, iar derogarea este necesară pentru a permite dobândirea capitalului necesar pentru continuarea diversificării.
(8)
Noua derogare de la regulile de origine prevăzute în anexa III la Decizia 2001/822/CE, solicitată pentru o cantitate de 7 000 de tone de produse care se încadrează la codurile NC 1701 11 90, 1701 99 10 și 1701 91 00, este justificată în temeiul articolului 37 alineatele (1), (3) și (7) din anexa respectivă, în anumite condiții care au ca scop realizarea unui echilibru între interesele legitime ale operatorilor din TTPM și obiectivele de dimensiune externă ale organizării comune a pieței Uniunii Europene în sectorul zahărului.
(9)
Pentru a proteja interesele legitime ale Antilelor Olandeze, derogarea privește produse care implică transformare efectivă și pentru care valoarea adăugată la zahărul brut reprezintă cel puțin 45 % din valoarea produsului finit. De asemenea, acordarea derogării va permite industriei existente să își continue exporturile către Uniune. Se anticipează că derogarea solicitată va genera cifra de afaceri necesară pentru a finanța investiții suplimentare în scopul diversificării produselor și a activităților, astfel încât industria în cauză să nu mai fie nevoită să solicite derogări de acest tip.
(10)
În plus, regulile privind cumulul de origine nu oferă o soluție pentru industria zahărului din Antilele Olandeze. Articolul 6 alineatul (4) din anexa III la Decizia 2001/822/CE stabilește perioadele și limitele cantitative pentru care este permis cumulul de origine, cu titlu temporar, și care sunt compatibile cu obiectivele organizării comune a pieței Uniunii, ținând totodată seama de interesele legitime ale operatorilor din OCT. Aceste cantități s-au redus treptat și se va ajunge la eliminarea totală a acestora la 1 ianuarie 2011.
(11)
Eliminarea treptată a cumulului de origine ACP/TTPM/UE pentru zahăr, conform articolului 6 alineatul (4) din anexa III la Decizia 2001/822/CE, demonstrează intenția Uniunii de a face mai restrictive regulile de origine specifice pentru zahăr pentru a ține cont în mod corespunzător de operatorii Uniunii de pe piața zahărului. Trebuie aplicat acest principiu în scopul stabilirii cantităților pentru care se acordă derogările. Eliminarea treptată este justificată având în vedere, de asemenea, negocierea preconizată de către Uniune a unor viitoare acorduri de liber schimb cu țări din America Latină, din care Antilele Olandeze se pot, de regulă, aproviziona cu zahăr. Având în vedere intenția industriei din Antilele Olandeze de a-și diversifica activitatea în afara producției de zahăr pentru care este necesară o derogare ca cea de față, cantitățile supuse derogării trebuie eliminate treptat în timp.
(12)
Având în vedere gradul scăzut de utilizare a cantităților stabilite prin derogările anterioare, este oportun să se prevadă, drept cantitate inițială, o cantitate dublă față de cantitatea utilizată în prezent, pentru a permite industriei existente să își continue exporturile către Uniune. În vederea eliminării prevăzute, cantitățile respective trebuie reduse treptat în decursul perioadei solicitate. O astfel de eliminare va permite, de asemenea, obținerea cifrei de afaceri necesare pentru a finanța investiții suplimentare în Antilele Olandeze, fiind totodată un stimulent pentru industria zahărului în cauză de a promova diversificarea planificată.
(13)
În consecință, sub rezerva respectării anumitor condiții privind cantitățile, supravegherea și durata, trebuie acordată derogarea pentru cantitatea de 5 000 de tone pentru 2011, de 3 000 de tone pentru 2012 și de 1 500 de tone pentru 2013.
(14)
Sub rezerva îndeplinirii acestor condiții, derogarea nu este de natură să determine prejudicierea gravă a unui sector economic sau a unei industrii din Uniune.
(15)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (3) stabilește norme de gestionare a contingentelor tarifare. Aceste norme se aplică mutatis mutandis gestionării cantității pentru care se acordă derogarea respectivă.
(16)
Având în vedere că actuala derogare expiră la 31 decembrie 2010 și că se solicită o nouă derogare pentru perioada 1 ianuarie 2011-31 decembrie 2013, derogarea solicitată trebuie să se aplice începând cu 1 ianuarie 2011, pentru toată perioada respectivă.
(17)
Măsurile prevăzute în prezenta decizie sunt conforme cu avizul Comitetului Codului vamal,
ADOPTĂ PREZENTA DECIZIE:
Articolul 1
Prin derogare de la dispozițiile anexei III la Decizia 2001/822/CE, produsele zaharoase transformate în Antilele Olandeze care intră sub incidența codurilor NC 1701 11 90, 1701 99 10 și 1701 91 00 sunt considerate ca fiind originare din Antilele Olandeze, atunci când sunt obținute din zahăr neoriginar, în conformitate cu condițiile stabilite la articolele 2, 3 și 4 din prezenta decizie.
Articolul 2
Derogarea prevăzută la articolul 1 se aplică produselor și cantităților stabilite în anexă, care sunt declarate pentru punere în liberă circulație pe teritoriul Uniunii provenind din Antilele Olandeze, în perioada 1 ianuarie 2011-31 decembrie 2013.
Articolul 3
Articolele 308a, 308b și 308c din Regulamentul (CEE) nr. 2454/93 privind gestionarea contingentelor tarifare se aplică mutatis mutandis gestionării cantității menționate în anexa la prezenta decizie.
Articolul 4
Autoritățile vamale din Antilele Olandeze iau măsurile necesare pentru a efectua controale cantitative asupra exporturilor de produse menționate la articolul 2.
Toate certificatele de circulație EUR.1 eliberate de aceste autorități pentru produsele respective trebuie să conțină o trimitere la prezenta decizie.
Autoritățile competente din Antilele Olandeze transmit Comisiei o declarație trimestrială a cantităților pentru care au fost eliberate certificate de circulație EUR.1 în conformitate cu prezenta decizie, precum și numerele de serie ale certificatelor respective.
Articolul 5
Rubrica 7 a certificatelor de circulație EUR.1 eliberate în temeiul prezentei decizii conține una din următoarele mențiuni:
-
„Derogation - Decision 2011/47/EU”
-
„Dérogation - Décision 2011/47/UE”
Articolul 6
Prezenta decizie se aplică de la 1 ianuarie 2011 până la 31 decembrie 2013.
Articolul 7
Prezenta decizie se adresează statelor membre.
Adoptată la Bruxelles, 20 ianuarie 2011.

Labels: 3
17
18
15